Xiomara Maduro
Xiomara Jeanira Maduro (☆ 24 di december 1974 na Aruba) ta un politico Arubano y e actual minister di Finansa y Cultura di Aruba.

Bida 
Xiomara Maduro ta yiu di Antonia (Chida) Ras y Antonio (Tommy) Maduro. Su mama tabata traha na Casa Haime y New Amsterdam Store y su tata na e Bureau Interne Diensten di gobierno di Aruba. Despues di caba La Salle College MAVO como 'miho graduado' na 1990, e ta continua pa Colegio Arubano, completando HAVO y VWO. Na aña 1995 e ta cuminsa studia Management, Economie & Recht (MER) na Hogeschool van Arnhem en Nijmegen y ta obtene su ‘Bachelor Degree in Economics’ na aña 1999. Seguidamente e ta finalisa na Universidad di Groningen e estudio di Nederlands Recht cu specialisacion den Bedrijfsrecht. Maduro ta regresa Aruba bek na aña 2003 y ta traha 6 aña como funcionario di maneho (beleidsmedewerker) na Meldpunt Ongebruikelijke Transacties (MOT), awor Financial Intelligence Unit. Durante su trabou el a capacita su mes como un Certified Anti-Money Laundering Specialist (CAMS) y tambe a sigui diferente otro curso riba e tereno aki.

Na aña 2009 e ta subi e tarima politico di Aruba como candidato number 9 riba e lista di  partido MEP pa e districto di Playa. Despues di eleccion di dia 25 di september 2009, Maduro ta remplasa Nel Oduber como miembro di Parlamento di Aruba. Den eleccion di 2013 e ta logra mantene su asiento pa cuater aña mas. Na aña 2017 Maduro ta wordo nombra minister di Finansa, Asuntonan Economico y Cultura den Gabinete Wever-Croes I. Como mandatario, el a wordo confronta cu retonan financiero grandi, di cual esun mas grandi tabata e crisis di corona cu desde aña 2020 a afecta henter mundo. Dia 20 di september 2021 Maduro a huramenta como minister di Finansa y Cultura pa gabinete Wever-Croes II.

Xiomara Maduro ta divorcia y tin un yiu homber.

Politico di Aruba
Hende